Паводле дадзеных Сусветнай арганізацыі аховы здароўя, кожная трэцяя жанчына цярпіць ад фізічнага ці сэксуальнага гвалту, і большасць гэтых выпадкаў прыпадае на хатні гвалт. Ад яго пакутуюць 30% жанчын, якія маюць стасункі, і ў гэтым плане беларуская статыстыка цалкам пацвярджае сусветную. Аднак нягледзячы на маштабы праблемы, у беларускай літаратуры яна амаль не асэнсоўваецца. І гэта зразумела, калі ўлічыць, што паводле той жа статыстыкі толькі менш чым траціна пацярпелых звяртаецца па дапамогу. Гаварыць і пісаць пра такое страшна, бо ў грамадстве дагэтуль існуе стэрэатып, што ахвяра сама вінаватая ў тым, што з ёй адбылося.